Komission tiedonanto EHTY:n perustamissopimuksen voimassaolon päättymisen vaikutuksista kilpailuasioiden käsittelyyn

(2002/C 152/03)

(ETA:n kannalta merkityksellinen teksti)

1. JOHDANTO

1. Euroopan hiili- ja teräsyhteisön perustamissopimuksen (EHTY:n perustamissopimus) voimassaolo päättyy kyseisen sopimuksen 97 artiklan mukaisesti 23. heinäkuuta 2002.(1) Tämä merkitsee periaatteessa sitä, että EHTY:n perustamissopimuksen ja kyseisestä sopimuksesta johdettujen menettelysääntöjen ja muun kyseisestä sopimuksesta johdetun oikeuden soveltamisalaan aiemmin kuuluneisiin aloihin sovelletaan 24. heinäkuuta 2002 lähtien EY:n perustamissopimuksen määräyksiä sekä kyseisestä sopimuksesta johdettuja menettelysääntöjä ja muuta kyseisestä sopimuksesta johdettua oikeutta(2).

2. Tämän tiedonannon tarkoitus on seuraava:

- Tiedonannon 2 jaksossa esitetään talouden toimijoille ja jäsenvaltioille suunnattu yhteenveto tärkeimmistä aineellisten ja menettelysääntöjen muutoksista, joita siirtyminen EY:n perustamissopimuksen mukaiseen järjestelmään aiheuttaa talouden toimijoita ja jäsenvaltioita koskevien EHTY:n perustamissopimuksen ja siihen liittyvän johdetun oikeuden säännösten osalta.

- Tiedonannon 3 jaksossa annetaan selvitys siitä, kuinka komissio aikoo ratkaista erityisongelmat, joita nousee esiin, kun kilpailunrajoitusten(3), yrityskeskittymien valvonnan(4) ja valtiontukien valvonnan aloilla siirrytään soveltamaan EHTY:n perustamissopimuksen mukaisen järjestelmän sijaan EY:n perustamissopimuksen mukaista järjestelmää.

3. Molempien perustamissopimusten kilpailusäännöt perustuvat samoihin periaatteisiin. On ilmeistä, että EY:n perustamissopimuksen 81 ja 82 artiklaan on otettu vaikutteita EHTY:n perustamissopimuksen 65 artiklasta ja 66 artiklan 7 kohdasta. Molempien perustamissopimusten mukaiset menettelytavat ovat lisäksi olleet varsin yhdenmukaisia jo useita vuosia. Komissio ilmoitti XX kilpailupolitiikkaa koskevassa kertomuksessaan (1990)(5), että EHTY:n perustamissopimuksen kilpailusääntöjen soveltaminen oli aika yhdenmukaistaa mahdollisimman tarkoin EY:n perustamissopimuksen kanssa. Vuonna 1998 komissio julkaisi tiedonannon(6) yrityskeskittymien käsittelyä koskevien menettelyjen yhteensovittamisesta EHTY:n ja EY:n perustamissopimuksen mukaisesti. EHTY:n perustamissopimuksen voimassaolon päättyminen aiheuttaa todennäköisesti vain vähäisiä muutoksia aineelliseen ja menettelyoikeuteen. Tällä tiedonannolla pyritään helpottamaan siirtymistä uuteen järjestelmään antamalla selvitys siitä, kuinka eri tilanteissa aiotaan toimia siirryttäessä EHTY:n perustamissopimuksen mukaisesta järjestelmästä EY:n perustamissopimuksen mukaiseen järjestelmään. Tiedonanto ei vaikuta EHTY:n ja EY:n perustamissopimusten määräysten tulkintaan ensimmäisen oikeusasteen tuomioistuimessa ja yhteisöjen tuomioistuimessa.

2. EHTY:N PERUSTAMISSOPIMUKSEN VOIMASSAOLON PÄÄTTYMISESTÄ AIHEUTUVAT TÄRKEIMMÄT MUUTOKSET

2.1 Kilpailunrajoitukset

2.1.1 Toimivalta

4. Kansalliset kilpailuviranomaiset ja kilpailuasioista vastaavat kansalliset tuomioistuimet eivät voineet soveltaa EHTY:n perustamissopimuksen 65 ja 66 artiklaa(7) eivätkä kansallisia kilpailusääntöjään hiili- ja teräsalaan liittyviin kilpailunrajoitustapauksiin, sillä komissiolla oli EHTY:n perustamissopimuksen mukaisessa järjestelmässä yksinomainen toimivalta tällä alalla.

5. EY:n perustamissopimuksen mukaisen järjestelmän käyttöönoton myötä kilpailuasioista vastaavat kansalliset viranomaiset ja tuomioistuimet saavat toimivallan(8) soveltaa EU:n kilpailusääntöjä hiili- ja teräsaloihin - 81 artiklan 3 kohtaa lukuun ottamatta - sillä kyseisillä EY:n perustamissopimuksen määräyksillä on välitön oikeusvaikutus. Komissio säilyttää toistaiseksi yksinomaisen toimivallan 81 artiklan 3 kohdan soveltamisessa.(9) EY:n perustamissopimuksen mukaisen järjestelmän periaatteiden mukaan komissiolla ja kansallisilla viranomaisilla ja tuomioistuimilla on näin ollen rinnakkainen toimivalta soveltaa yhteisön kilpailulainsäädäntöä.(10)

6. On huomattava, että EY:n perustamissopimuksen 81 ja 82 artiklaa sovelletaan vain silloin, kun toimenpide vaikuttaa jäsenvaltioiden väliseen kauppaan. EHTY:n perustamissopimuksen 65 artiklan ja 66 artiklan 7 kohdan soveltamiselle ei sitä vastoin ole asetettu kauppaan kohdistuvia vaikutuksia koskevia ehtoja. Jos kilpailua rajoittavat sopimukset tai menettelytavat taikka määräävän aseman väärinkäyttö eivät vaikuta jäsenvaltioiden väliseen kauppaan, kansallisilla kilpailuviranomaisilla ja tuomioistuimilla on 24. heinäkuuta 2002 lähtien toimivalta soveltaa kansallisia kilpailusääntöjään hiili- ja teräsalaan(11).

7. Kansalliset kilpailuviranomaiset ja kansalliset tuomioistuimet, joilla ei EHTY:n järjestelmän mukaan ole ollut toimivaltaa soveltaa kilpailulainsäädäntöä, voivat nyt soveltaa joko kansallista ja yhteisön lainsäädäntöä tai, jos toimenpide ei vaikuta jäsenvaltioiden väliseen kauppaan, vain kyseiseen asiaan sovellettavaa kansallista lainsäädäntöä.

2.1.2 Kilpailunrajoituksiin sovellettavat aineellisoikeudelliset säännöt

8. Komissio huomauttaa, että markkinaosuuden perusteella vähämerkityksisiksi katsottaviin sopimuksiin(12) (jotka eivät näin ollen kuulu 81 artiklan 1 kohdan soveltamisalaan(13)) sovellettavaa toimintatapaa sovelletaan 24. heinäkuuta 2002 lähtien täysimääräisesti myös hiili- ja teräsalalla havaittuihin EY:n perustamissopimuksen 81 artiklan 1 kohdassa tarkoitettuihin tuntuviin kilpailunrajoituksiin.

9. EHTY:n järjestelmässä yhteisyritysten on yleensä katsottu kuuluvan yrityskeskittymiä koskevien määräysten (EHTY:n perustamissopimuksen 66 artiklan 1-6 kohdan) soveltamisalaan(14). Sellaiset 23. heinäkuuta 2002 jälkeen ilmoitetut yhteisyritykset, jotka eivät ole luonteeltaan asetuksessa (ETY) N:o 4064/89 tarkoitettuja kaiken itsenäiselle taloudelliselle yksikölle kuuluvan toiminnan hoitavia yhteisyrityksiä(15), katsotaan EY:n perustamissopimuksen 81 artiklassa tarkoitetuiksi sopimuksiksi(16). Kyseisten yritysten tekemät sopimukset kuuluvat näin ollen tätä asiaa koskevien asetuksen N:o 17 säännösten soveltamisalaan(17).

10. Järjestelmä, jonka mukaan hintaluettelot ja myyntiehdot on ilmoitettava komissiolle ja julkistettava, poistetaan käytöstä(18). Käytännössä kyseisiä yrityksiä ei enää vaadita järjestelmällisesti toimittamaan tällaisia tietoja komissiolle ennen täytäntöönpanoa(19).

2.1.3 Kilpailunrajoituksiin liittyvät menettelysäännöt

11. Komissio on jo useita vuosia(20) pyrkinyt soveltamaan samoja periaatteita - muun muassa menettelyjen tasolla - sekä EHTY:n perustamissopimuksen että EY:n perustamissopimuksen mukaisiin menettelytapoihin. EHTY:n perustamissopimuksen mukaiseen menettelytapaan sisällytettiin tämän mukaisesti EY:n perustamissopimuksen mallin mukaisia menettelyoikeudellisia piirteitä, kuten asiakirjoihin tutustuminen, kuulemiset tai tapauksen käsittelyn lopettaminen ilmoittamalla siitä hallinnollisella kirjeellä. Siirtyminen EY:n perustamissopimuksen mukaiseen järjestelmään lisää kyseisten menettelytapojen avoimuutta.

12. Kyseisillä aloilla toteutetaan seuraavat kaksi kilpailua rajoittavia sopimuksia koskevaa uudistusta: vaatimus, jonka mukaan puuttumattomuustodistusta tai poikkeuslupaa hakevien osapuolten on ilmoitettava sopimuksistaan lomakkeella A/B(21), otetaan virallisesti käyttöön(22). Toisen uudistuksen mukaan ennen asetuksen N:o 17 10 artiklassa mainitun komission päätöksen tekemistä on vastedes kuultava neuvoa-antavaa komiteaa.

13. Yrityksille ilmoitetaan myös, että määräävän aseman väärinkäyttöä koskevan kiellon täytäntöönpanomääräykset ovat yksinkertaisempia EY:n perustamissopimuksen mukaisessa järjestelmässä kuin EHTY:n järjestelmässä. EY:n perustamissopimuksen 82 artiklan mukaisessa menettelyssä komissio voi ilman eri toimenpiteitä tehdä suoraan sovellettavia päätöksiä. EHTY:n perustamissopimuksen 66 artiklan 7 kohdan mukaisessa menettelyssä kyseiselle yritykselle on sitä vastoin ensin lähetettävä EHTY:n perustamissopimuksen mukainen suositus ja vasta sen jälkeen komissio voi tehdä päätöksen kuultuaan kyseistä jäsenvaltiota.

2.2 Yrityskeskittymien valvonta

2.2.1 Toimivalta

14. Komissio käyttää EHTY:n perustamissopimuksen nojalla yksin toimivaltaa, kun on kyse hiili- ja teräsalan yritysten välisistä keskittymistä. EY:n sulautuma-asetus(23) antaa toisaalta komissiolle toimivallan vain sellaisten yritysten välisten keskittymien valvontaan, joiden liikevaihto ylittää tietyt raja-arvot. Liiketoimet, joille olisi ollut hankittava EHTY:n sääntöjen nojalla komissiolta ennakkolupa, mutta jotka eivät ylitä sulautuma-asetuksessa säädettyjä raja-arvoja, eivät EHTY:n perustamissopimuksen voimassaolon päätyttyä enää kuulu komission toimivaltaan vaan siirtyvät kansallisten viranomaisten tutkittaviksi, jos kyseisessä maassa on voimassa yrityskeskittymiä koskevia kansallisia sääntöjä.

2.2.2 Yrityskeskittymiin sovellettava aineellinen oikeus

15. EHTY:n perustamissopimuksen 66 artiklan 2 kohdan(24) ja sulautuma-asetuksen 2 artiklan(25) mukaiset arviointiperusteet vastaavat sisällön puolesta toisiaan, vaikka niissä on käytetty eri ilmauksia.

2.2.3 Yrityskeskittymiin sovellettava menettelyoikeus

16. Yrityskeskittymien käsittelyyn sovellettavia menettelyitä on yhtenäistetty huomattavasti maaliskuusta 1998 lähtien, jolloin komissio alkoi soveltaa tiedonantoaan(26) yrityskeskittymien käsittelyä koskevien menettelyjen yhteensovittamisesta EHTY:n ja EY:n perustamissopimusten mukaisesti.

17. EHTY:n järjestelmän ja EY:n järjestelmän mukaisten ilmoitusten määräajat ovat kuitenkin eripituiset. EHTY:n sääntöjen mukaisesti ilmoitus voidaan tehdä milloin tahansa. Ehdotettua keskittymää ei kuitenkaan voida toteuttaa laillisesti ilman komissiolta saatua ennakkolupaa. Sulautuma-asetuksen mukaisesti osapuolten on annettava ilmoitus viikon kuluessa toimenpiteen käynnistysvaiheesta eli hetkestä, jona keskittymä muuttuu peruuttamattomaksi. Komission on sen jälkeen tehtävä päätöksensä sulautuma-asetuksessa säädettyihin määräaikoihin mennessä. Muussa tapauksessa ehdotettu keskittymä katsotaan hyväksytyksi ilman eri toimenpiteitä.

2.3 Terästeollisuuden alalla myönnetyn valtiontuen valvonta

2.3.1 Terästukeen sovellettavat aineellisoikeudelliset säännöt

18. EHTY:n perustamissopimuksen 4 artiklan c kohdassa esitetyn valtiontuen käsitteen mukaan toimenpiteen ei edellytetä vaikuttavan jäsenvaltioiden väliseen kauppaan, jotta se voitaisiin katsoa valtiontueksi, kun taas EY:n perustamissopimuksen 87 artiklassa valtiontuen edellytetään vaikuttavan kauppaan. Tällä erolla ei kuitenkaan ole käytännössä juurikaan merkitystä, sillä jäsenvaltioiden välillä käydään erittäin vilkasta terästuotekauppaa.

19. EY:n sääntöjen nojalla valtiontuen soveltuvuutta yhteismarkkinoille arvioidaan seuraavien kriteereiden perusteella:

- Alueellinen investointituki on edelleen kiellettyä(27). Kielto kattaa myös alueellisten lisätukien myöntämisen pienille ja keskisuurille yrityksille (pk-yrityksille).

- Pelastamis- ja rakenneuudistustuki on edelleen kiellettyä.(28).

- EHTY:n sääntöjen nojalla ympäristötukien myöntäminen oli sallittua vuonna 1994 annettujen ympäristönsuojeluun myönnettävää valtiontukea koskevien yhteisön suuntaviivojen(29) ja terästukisääntöjen liitteen(30) mukaisesti. Vuonna 2000 annettuja yhteisön suuntaviivoja valtiontuesta ympäristönsuojelulle(31) aletaan soveltaa terästeollisuuteen 24. heinäkuuta 2002. Tärkein ero näiden suuntaviivojen ja terästeollisuuteen ennen EHTY:n perustamissopimuksen voimassaolon päättymistä sovellettavien suuntaviivojen välillä on, että standardien noudattamiseksi myönnetty tuki ei ole enää sallittua (lukuun ottamatta pk-yrityksille rajatuin ehdoin myönnettävää tukea).

- Tutkimus- ja kehitystuki on edelleen sallittua yhteisön puitteiden tutkimus- ja kehitystyöhön myönnettävälle valtion tuelle mukaisesti(32).

- Sulkemistuki on sallittua myös jatkossa(33).

- Pienille ja keskisuurille yrityksille myönnettävä tuki sallitaan komission asetuksen (EY) N:o 70/2001(34) mukaisesti. Pienten yritysten osalta tuen enimmäisintensiteetti on 15 prosenttia ja keskisuurten yritysten osalta 7,5 prosenttia (kyseisen asetuksen 6 artiklan määritelmän mukainen suurten yksittäisten tukien myöntäminen on kuitenkin edelleen kiellettyä).

- Vähämerkityksinen tuki (de minimis-tuki) sallitaan, jos se on komission asetuksen (EY) N:o 69/2001(35) mukaista.

- Koulutustuki sallitaan, jos se on komission asetuksen (EY) N:o 68/2001(36) mukaista.

- Työllisyystuen myöntäminen sallitaan, jos se on työllisyystuen suuntaviivojen(37) mukaista.

2.3.2 Terästukeen sovellettavat menettelysäännöt

20. Neuvoston asetus (EY) N:o 659/1999(38) tulee voimaan 24. heinäkuuta 2002. Kyseisen asetuksen voimaantulo ei aiheuta suuria muutoksia verrattuna terästukisääntöjen(39) 6 artiklan säännösten soveltamiseen.

21. Ilmoitusvaatimuksista on todettava, että jollei toisin määrätä, terästukisäännöissä säädetty ennakkoilmoitusvaatimus ei koske enää komission hyväksymien tukiohjelmien mukaisesti myönnettyä tukea terästeollisuusyrityksille. Kyseinen vaatimus ei koske myöskään tukea, jolle on myönnetty ryhmäpoikkeus komission asetusten (EY) N:o 70/2001(40) ja 68/2001(41) nojalla.

2.4 Hiiliteollisuuden alalla myönnetyn valtiontuen valvonta

2.4.1 Hiiliteollisuudelle myönnettyyn tukeen sovellettavat aineellisoikeudelliset säännöt

22. Kivihiiliteollisuudelle myönnettävää valtiontukea arvioidaan EHTY:n perustamissopimuksen voimassaolon päättymiseen saakka päätöksen N:o 3632/93/EHTY(42) nojalla.

23. Komissio antoi 25. heinäkuuta 2001 ehdotuksen neuvoston asetukseksi(43) kivihiiliteollisuuden valtiontukien myöntämisestä EHTY:n perustamissopimuksen voimassaolon päätyttyä. Ehdotus perustuu EY:n perustamissopimuksen 87 artiklan 3 kohdan e alakohtaan ja 89 artiklaan. Ehdotukselle on saatava neuvoston hyväksyntä sen jälkeen kun Euroopan parlamentti on antanut siitä lausunnon(44). Asetusta on tarkoitus soveltaa 24. heinäkuuta 2002 lähtien. Luonnoksessa asetukseksi säädetään, että vuoden 2002 kustannusten kattamiseen myönnettävä tuki kuuluu myös jatkossa päätöksen N:o 3632/93/EHTY säännösten ja periaatteiden soveltamisalaan. Tämä edellyttää kuitenkin jäsenvaltion perusteltua pyyntöä.

2.4.2 Hiiliteollisuudelle myönnettyyn tukeen sovellettavat menettelysäännöt

24. Komission 25. heinäkuuta 2001 tekemän ehdotuksen mukaan kivihiiliteollisuuden valtiontukeen sovelletaan EY:n perustamissopimuksen 88 artiklan ja neuvoston asetuksen (EY) N:o 659/1999 lisäksi ilmoittamista, ennakkoarviointia ja hyväksymistä koskevia erityissääntöjä, jotka sisältyvät komission ehdottamaan valtiontukiohjelmaan.

3. EHTY:N JÄRJESTELMÄSTÄ EY:N JÄRJESTELMÄÄN SIIRTYMISEEN LIITTYVÄT ERITYISKYSYMYKSET

25. Arvioitaessa EHTY:n perustamissopimuksen voimassaolon päättymisen vaikutuksia tapauksiin, jotka ovat kuuluneet toistaiseksi EHTY:n sääntöjen soveltamisalaan, on tarkasteltava kolmea eri tilannetta:

- Tapauksiin, joiden käsittely on saatettu 23. heinäkuuta 2002 tai sitä ennen päätökseen kaikkien tosiseikkojen ja oikeudellisten näkökohtien kannalta, sovelletaan ainoastaan EHTY:n sääntöjä. Kyseiset tapaukset eivät näin ollen aiheuta ongelmia.

- Tapaukset, joiden kaikki vaiheet tapahtuvat 23. heinäkuuta 2002 jälkeen, kuuluvat ainoastaan EY:n sääntöjen soveltamisalaan eivätkä aiheuta myöskään ongelmia.

- Tapauksiin, joiden voidaan tosiseikkojen tai oikeudellisten näkökohtien perusteella katsoa alkaneen EHTY:n perustamissopimuksen voimassaolon päättymistä edeltävänä kautena ja joiden käsittely jatkuu tavalla tai toisella kyseisen sopimuksen voimassaolon päätyttyä, voi liittyä nimenomaan EHTY:n perustamissopimuksen voimassaolon päättymisen aiheuttamia ongelmia. Tämän tiedonannon loppuosassa keskitytään selvittämään, kuinka komissio aikoo käsitellä tällaisia tapauksia.

26. Menettelyoikeuden osalta kaikkiin kolmeen alaan (kilpailunrajoitukset, yrityskeskittymien valvonta ja valtiontukien valvonta) sovelletaan perusperiaatetta, jonka mukaan tapauksiin sovelletaan kyseisen menettelyvaiheen aikana kulloinkin voimassa olevia sääntöjä(45). Tämä merkitsee, että komissio soveltaa kaikkiin kesken oleviin ja uusiin tapauksiin 24. heinäkuuta 2002 lähtien pelkästään EY:n menettelysääntöjä. Ellei tässä tiedonannossa toisin ilmoiteta, ennen EHTY:n perustamissopimuksen voimassaolon päättymistä EHTY:n sääntöjen mukaisesti toteutettujen menettelyn vaiheiden katsotaan täyttäneen vastaavalle EY:n sääntöjen mukaiselle menettelyn vaiheelle asetetut vaatimukset.

3.1 Kilpailunrajoitukset

3.1.1 Niiden rajoittavien sopimusten/yhdenmukaistettujen menettelytapojen asema 23. heinäkuuta 2002 jälkeen, joille komissio on myöntänyt poikkeuksen EHTY:n perustamissopimuksen 65 artiklan 2 kohdan nojalla 23. heinäkuuta 2002 tai sitä ennen

27. EY:n kilpailusääntöjä sovelletaan 24. heinäkuuta 2002 lähtien sopimuksiin tai menettelytapoihin, jotka on hyväksytty aiemmin tai jotka ovat olleet EHTY:n sääntöjen mukaisen hallinnollisen kirjeen kohteina. Myös EHTY:n järjestelmän mukaisesti myönnettyjen lupien voimassaolo päättyy EHTY:n perustamissopimuksen voimassaolon päättyessä.

28. Kyseisten yritysten onkin tarkistettava, ovatko niiden sopimukset ja menettelytavat laillisia EY:n perustamissopimuksen 81 ja 82 artiklan nojalla. Komissio pyytää yrityksiä kiinnittämään huomiota moniin tällä alalla sovellettaviin ryhmäpoikkeuksiin ja suuntaviivoihin. Koska EHTY:n perustamissopimuksen 65 artiklan 2 kohdan ja EY:n perustamissopimuksen 81 artiklan 3 kohdan sisältö on hyvin samanlainen ja komissio on soveltanut lähentymispolitiikkaa tutkiessaan vuosien mittaan EHTY:n perustamissopimuksen soveltamisalaan kuuluvia asioita, komissio ilmoittaa yrityksille, ettei se aio aloittaa 23. heinäkuuta 2002 jälkeen EY:n perustamissopimuksen 81 artiklan mukaisia menettelyitä tutkiakseen EHTY:n järjestelmän nojalla aiemmin hyväksyttyjä sopimuksia eikä näin ollen määrätä kyseisten sopimusten osapuolina oleville yrityksille sakkoja. Tämä edellyttää kuitenkin, että jos komissio on asettanut sopimusten hyväksymiselle ehtoja tai velvoitteita, asianomaisten osapuolten on noudatettava niitä edelleen.

29. Komissiolla on kuitenkin EY:n sääntöjen nojalla oikeus aloittaa menettelyjä, jotka kohdistuvat edellisessä kohdassa tarkoitettujen menettelytapojen ja sopimusten tulevaan täytäntöönpanoon, jos tosiseikoissa tai oikeudellisissa olosuhteissa tapahtuu huomattavia muutoksia, joiden perusteella kyseisille menettelytavoille ja sopimuksille ei mitä ilmeisimmin voida myöntää poikkeusta EY:n perustamissopimuksen 81 artiklan 3 kohdan nojalla. Tällöin komissio ottaisi huomioon kyseisten yritysten perustellut odotukset ja aloittaisi toimenpiteet vain seuraavissa tapauksissa: jos muutos koskee tosiseikkoja, jotka muodostivat hyväksymispäätöksen perustan; jos osapuolet rikkovat jotakin päätökseen liitettyä ehtoa tai velvoitetta; jos päätös on perustunut virheellisiin tietoihin tai se on saatu aikaan vilpillisesti; jos osapuolet käyttävät väärin niille EHTY:n perustamissopimuksen 65 artiklan 2 kohdan nojalla myönnettyä lupaa.

3.1.2 Ilmoitustapaukset, joita koskevan menettelyn komissio aloitti ennen EHTY:n perustamissopimuksen voimassaolon päättymistä ja joiden käsittely ulottuu 23. heinäkuuta 2002 jälkeiselle ajalle

30. EHTY:n järjestelmän mukaisesti annettujen ilmoitusten käsittely voi olla vielä kesken uuden järjestelmän käyttöönottohetkellä. Tällöin komissio soveltaa EHTY:n perustamissopimuksen 65 artiklan 2 kohtaa EHTY:n perustamissopimuksen voimassaolon päättymistä edeltävän jakson ajan ja sen jälkeen EY:n perustamissopimuksen 81 artiklan 3 kohtaa. Menettelyihin sovelletaan EHTY:n perustamissopimuksen voimassaolon päättymisen jälkeen joka tapauksessa EY:n lainsäädäntöä.

3.1.3 EHTY:n perustamissopimuksen 65 artiklan ja EY:n perustamissopimuksen 81 artiklan soveltaminen muihin sopimustyyppeihin

31. Soveltaessaan sopimuksiin yhteisön kilpailusääntöjä komissio voi havaita, että EHTY:n perustamissopimuksen soveltamisalaan kuuluvalla alalla on rikottu kilpailusääntöjä. Tässä tapauksessa rikkomiseen sovelletaan soveltamisen ajankohdasta riippumatta sen tapahtumahetkellä voimassa olleita aineellisen oikeuden säännöksiä. Menettelyihin sovelletaan EHTY:n perustamissopimuksen voimassaolon päättymisen jälkeen joka tapauksessa EY:n lainsäädäntöä(46).

3.2 Yrityskeskittymien valvonta

3.2.1 Keskittymän hyväksymisestä tehdyt komission päätökset, jotka on tehty EHTY:n perustamissopimuksen nojalla ennen EHTY:n perustamissopimuksen voimassaolon päättymistä ja joihin liittyy ehtoja/velvollisuuksia; kyseisten ehtojen/velvollisuuksien noudattamisen seuranta 23. heinäkuuta 2002 jälkeisenä aikana

32. Jos keskittymän hyväksymiselle EHTY:n perustamissopimuksen nojalla on asetettu ehtoja ja/tai velvollisuuksia, joiden voimassaolo jatkuu 23. heinäkuuta 2002 jälkeen, eikä ehtoja ja/tai velvollisuuksia noudateta tyydyttävästi 23. heinäkuuta 2002 jälkeisena aikana, komissio aloittaa tätä asiaa koskevien sulautuma-asetuksen säännösten(47) mukaiset toimenpiteet.

33. Jos ilmenee, että ehtoja ja/tai velvollisuuksia, jotka perustuvat yritysten kyseisen keskittymän hyväksymiseksi ennen EHTY:n perustamissopimuksen voimassaolon päättymistä antamiin sitoumuksiin, on muutettava 23. heinäkuuta 2002 jälkeen, komissio toimii ikään kuin alkuperäinen hyväksymispäätös olisi tehty sulautuma-asetuksen nojalla.

3.2.2 EHTY:n perustamissopimuksen nojalla ilmoitetut keskittymät, joiden käsittely on kesken EHTY:n perustamissopimuksen voimassaolon päättyessä

34. EHTY:n perustamissopimuksen nojalla ilmoitettuja keskittymiä, joiden käsittely on kesken EHTY:n perustamissopimuksen voimassaolon päättyessä, voidaan käsitellä seuraavilla kolmella tavalla:

- Jos EHTY:n perustamissopimuksen nojalla ilmoitettu tapaus ei ylitä sulautuma-asetuksessa säädettyjä raja-arvoja, komissio katsoo asian loppuun käsitellyksi. Tällaisessa tapauksessa osapuolten on tarvittaessa ilmoitettava kyseisestä asiasta 24. heinäkuuta 2002 alkaen toimivaltaisille kansallisille viranomaisille.

- Jos EHTY:n perustamissopimuksen mukaisesti ilmoitettu asia ylittää sulautuma-asetuksessa säädetyt raja-arvot, komission jatkaa asian tutkintaa sulautuma-asetuksen mukaisesti. Lisäksi komissio käsittelee asiaa ikään kuin alkuperäinen ilmoitus olisi annettu sulautuma-asetuksen mukaisesti, jos kyseisessä asetuksessa tarkoitettu käynnistysvaihe sijoittuu 23. heinäkuuta 2002 edeltävään ajankohtaan. Jos käynnistysvaihe sijoittuu 23. heinäkuuta 2002 jälkeen, asia on ilmoitettava uudelleen.

- Jos käynnistysvaihe on jo päättynyt ja sulautuma-asetuksessa säädetyt raja-arvot ylittävän asian käsittelyssä on siirrytty epäviralliseen toiseen vaiheeseen (joka on käynnistetty kirjeellä, jossa komissio ilmoittaa havaitsemansa ongelmakohdat) EHTY:n perustamissopimuksen voimassaolon päättyessä, mutta väitetiedoksiantoa ei ole vielä hyväksytty, komissio tekee asiasta päätöksen sulautuma-asetuksen 6 artiklan 1 kohdan c alakohdan nojalla heti kun se on EHTY:n perustamissopimuksen voimassaolon päättymisen jälkeen käytännössä mahdollista. Tällöin komissio pyrkii pitäytymään mahdollisimman tarkoin sulautuma-asetuksessa säädetyssä aikataulussa, joka alkaa ilmoitushetkellä. Komissio pyrkii varmistamaan erityisesti, että väitetiedoksianto lähetetään säädetyssä määräajassa ja että viiden kuukauden kokonaismääräaikaa lopullisen päätöksen tekemiselle noudatetaan.

3.2.3 Ilmoituksen muoto

35. Edellä kuvattua lähestymistapaa keskeneräisiin ilmoitettuihin EHTY:n keskittymiin voidaan soveltaa vain sellaisiin EHTY:n ilmoituksiin, jotka on tehty CO-lomakkeella ja joissa annetaan kaikki vaaditut tiedot. Myös sulautuma-asetuksessa ilmoitetaan selvästi, että siinä säädetyt määräajat käynnistyvät vasta komission saatua kaikki vaaditut tiedot sisältävän ilmoituksen kyseisen asetuksen mukaisella lomakkeella(48).

3.2.4 Keskittymät, joille on myönnetty poikkeus EHTY:n perustamissopimuksen 66 artiklassa määrätystä ennakkolupavaatimuksesta

36. Päätös N:o 25/67/EHTY(49) antaa joillekin keskittymille poikkeuksen EHTY:n perustamissopimuksen 66 artiklassa määrätystä ennakkolupavaatimuksesta. EHTY:n perustamissopimuksessa ja päätöksessä N:o 25/67/EHTY ei kuitenkaan ilmoiteta, milloin poikkeus tulee voimaan. EHTY:n säännöissä ei ole vastinetta sulautuma-asetuksessa(50) tarkoitetulle "käynnistysvaiheelle". Kun keskittymä, jolle on myönnetty poikkeus ennakkolupavaatimuksesta päätöksen N:o 25/67/EHTY nojalla, on muuttunut peruuttamattomaksi (esimerkiksi kun myynti- ja ostosopimukset on saatettu lopulliseen muotoonsa ja allekirjoitettu) 23. heinäkuuta 2002 tai sitä ennen, keskittymälle myönnetään poikkeus ennakkoilmoitusvaatimuksesta myös sulautuma-asetuksen nojalla. Jos keskittymä ei toisaalta ole muuttunut peruuttamattomaksi 24. heinäkuuta 2002 edeltävänä aikana, siitä on tarvittaessa ilmoitettava komissiolle sulautuma-asetuksen mukaisesti käynnistysvaiheen alettua.

3.2.5 Keskittymät, joille ei ole myönnetty poikkeusta ennakkolupavaatimuksesta ja joita ei ole ilmoitettu ennen EHTY:n perustamissopimuksen voimassaolon päättymistä

37. Jos keskittymää, jolle ei ole myönnetty poikkeusta EHTY:n perustamissopimuksen 66 artiklan ennakkolupavaatimuksesta, ei ole ilmoitettu komissiolle ennen kyseisen sopimuksen voimassaolon päättymistä, keskittymän osapuolten on ilmoitettava keskittymästä komissiolle sulautuma-asetuksen mukaisesti, jos ilmoitukselle asetetut edellytykset täyttyvät. Jos kyseiset edellytykset täyttävää keskittymää ei ilmoiteta, ilmoitusvelvollisuuden laiminlyönnistä voidaan määrätä 31. heinäkuuta 2002 lähtien (eli viikon kuluttua sulautuma-asetuksen soveltamisen alkamisesta) sakkoja sulautuma-asetuksen 14 artiklan 1 kohdan a alakohdan mukaisesti.

3.2.6 Toteutetut keskittymät, joille ei ole myönnetty poikkeusta ennakkolupavaatimuksesta ja joita ei ole ilmoitettu ennen EHTY:n perustamissopimuksen voimassaolon päättymistä

38. Jos keskittymä, jolle ei ole myönnetty 3.2.5 kohdassa tarkoitettua poikkeusta EHTY:n perustamissopimuksessa määrätystä ennakkolupavaatimuksesta ja jota ei ole ilmoitettu, on lisäksi toteutettu ennen EHTY:n perustamissopimuksen voimassaolon päättymistä, osapuolille voidaan määrätä 24. heinäkuuta 2002 lähtien sakkoja sulautuma-asetuksen 14 artiklan 2 kohdan b alakohdan mukaisesti keskittymän luvattomasta toteuttamisesta edellyttäen, että kyse on sulautuma-asetuksen soveltamisalaan kuuluvasta keskittymästä(51).

3.2.7 Yhteisyritykset

39. Useimmat yhteisyritykset (lukuun ottamatta yhteisosto-, yhteismyynti- ja erikoistumissopimuksia ja niihin täysin rinnastettavia sopimuksia) on katsottu EHTY:n perustamissopimuksen mukaisessa järjestelmässä EHTY:n perustamissopimuksen 66 artiklassa tarkoitetuiksi keskittymiksi. Tämän vuoksi tietyistä toimenpiteistä, jotka kuuluvat EHTY:n perustamissopimuksen 66 artiklan ennakkolupavaatimuksen soveltamisalaan, ei välttämättä vaadita ilmoitusta sulautuma-asetuksen nojalla. Näin on esimerkiksi siinä tapauksessa, että kyse ei ole kaiken itsenäiselle taloudelliselle yksikölle kuuluvan toiminnan hoitavista yrityksistä(52). Jos sellaisten yhteisyritysten ilmoitusten käsittely, joista ei vaadita ilmoitusta sulautuma-asetuksen nojalla, on kesken EHTY:n perustamissopimuksen voimassaolon päättyessä, ilmoitukset voidaan tarvittaessa muuntaa soveltamisasetuksen(53) 5 artiklan nojalla asetuksen N:o 17 mukaisiksi ilmoituksiksi.

40. EHTY:n perustamissopimuksen voimassaolon päättyminen ei vaikuta sellaisiin yhteisyrityksiin (kaiken itsenäiselle taloudelliselle yksikölle kuuluvan toiminnan hoitaviin yhteisyrityksiin tai muihin yhteisyrityksiin), jotka on hyväksytty EHTY:n perustamissopimuksen 66 artiklan 2 kohdan nojalla 23. heinäkuuta 2002 tai sitä ennen tai joille on myönnetty edellä 36 kohdassa tarkoitettu poikkeus.

41. Sellaisiin hiili- ja teräsalan keskittymiin, jotka kuuluvat sulautuma-asetuksen soveltamisalaan, sovelletaan EHTY:n perustamissopimuksen voimassaolon päättymisen jälkeen sulautuma-asetuksen 2 artiklan 4 kohtaa. Kyseiselle artiklalle ei ole vastinetta EHTY:n säännöissä. Siinä määrätään, että jos sulautuma-asetuksessa tarkoitetuksi keskittymäksi katsottavan, kaiken itsenäiselle taloudelliselle yksikölle kuuluvan toiminnan hoitavan yhteisyrityksen luomisen tarkoituksena tai seurauksena on itsenäisinä pysyvien yritysten kilpailukäyttäytymisen yhteensovittaminen, yhteensovittamista on arvioitava EY:n perustamissopimuksen 81 artiklan perusteiden mukaisesti(54).

3.3 Terästeollisuuden alalla myönnetyn valtiontuen valvonta

42. Komissio jatkaa myös 23. heinäkuuta 2002 jälkeen sellaisen valtiontuen täytäntöönpanon seurantaa, jonka komissio on hyväksynyt terästukisääntöjen(55) tai EHTY:n perustamissopimuksen 95 artiklan nojalla tietyin ehdoin. Täytäntöönpanoon, jossa ei noudateta asetettuja ehtoja, sovelletaan EY:n perustamissopimuksen 88 artiklaa.

43. Jos tuki on ilmoitettu 31. joulukuuta 2001 tai sitä ennen(56) ja komissio on aloittanut terästukisääntöjen 6 artiklan 5 kohdan mukaisen menettelyn, komissio pyrkii tekemään tuesta hallussaan olevien tietojen perusteella päätöksen viimeistään 23. heinäkuuta 2002. Jos tämä on kuitenkin mahdotonta objektiivisista syistä, komissio jatkaa tuen tutkintaa neuvoston asetuksen (EY) N:o 659/1999 nojalla ja tekee asiasta lopullisen päätöksen EY:n perustamissopimuksen 88 artiklan 2 kohdan nojalla.

44. Tehdessään 23. heinäkuuta 2002 jälkeen päätöksiä valtiontuista, jotka on pantu täytäntöön kyseisenä päivänä tai ennen sitä ilman komissiolta saatua ennakkohyväksyntää, komissio soveltaa valtiontuen sääntöjenvastaisuuden arvioinnissa sovellettavien sääntöjen määräytymisestä antamaansa ilmoitusta(57). Kyseisen ilmoituksen mukaan komission on aina arvioitava valtiontuen soveltuvuutta yhteismarkkinoille tuen myöntämisajankohtana voimassa olevissa säännöissä asetettujen aineellisoikeudellisten perusteiden pohjalta.

3.4 Hiiliteollisuuden alalla myönnetyn valtiontuen valvonta

45. EHTY:n perustamissopimuksen voimassaolon päätyttyä komissio seuraa edelleen valtiontuen hyväksymisestä päätöksen N:o 3632/93/EHTY(58) nojalla tehtyjen päätösten soveltamista jäsenvaltioissa. Tapauksiin, joissa ei noudateta asetettuja vaatimuksia, sovelletaan neuvoston asetuksessa (EY) N:o 659/1999 säädettyjä menettelyjä.

46. Komission odotetaan tekevän ennen EHTY:n perustamissopimuksen voimassaolon päättymistä päätökset suurimmasta osasta 23. heinäkuuta 2002 edeltävän ajan kustannuksia kattamaan myönnetystä valtiontuista. On kuitenkin mahdollista, että komissio ei kykene tekemään kaikista valtiontukiasioista päätöstä ennen EHTY-sopimuksen voimassaolon päättymistä. Komissio ehdottaa, että näihin mahdollisiin tapauksiin sovellettaisiin seuraavia menettelytapoja:

- Päätöksen N:o 3632/93/EHTY 9 artiklan 4 kohdan mukaisesti komission on tehtävä päätös jäsenvaltioiden ilmoittamista toimenpiteistä kolmen kuukauden kuluessa ilmoituksen vastaanottamisesta. Onkin mahdollista, että komissio ei tee ennen EHTY:n perustamisssopimuksen voimassaolon päättymistä päätöstä tuista, joista on ilmoitettu alle kolme kuukautta ennen EHTY:n perustamissopimuksen voimassaolon päättymistä (eli 23. huhtikuuta 2002 jälkeen annetut ilmoitukset). Näin voi käydä myös aiemmin jätettyjen ilmoitusten tapauksessa, jos komissio on katsonut ilmoituksen puutteelliseksi ja pyytänyt jäsenvaltiolta lisätietoja tai jos komissio on epäillyt tuen soveltuvuutta yhteismarkkinoille ja päättänyt siitä syystä aloittaa EHTY:n perustamissopimuksen 88 artiklan mukaisen menettelyn.

- Jos komissio ei ole tehnyt tuesta päätöstä kolmen kuukauden kuluessa ilmoituksen antamisesta, EHTY:n perustamissopimuksen voimassaolon päättyminen aiheuttaa sen, että jäsenvaltiolla ei ole oikeutta panna ilmoitettua toimenpidettä täytäntöön edellä mainitun kolmen kuukauden jakson päätyttyä, kuten se voisi toimia, jos päätöksen N:o 3632/EHTY 9 artiklan 4 kohta olisi edelleen voimassa. Ilmoitusten, jotka jäsenvaltiot ovat tehneet ennen EHTY:n perustamissopimuksen voimassaolon päättymistä mutta joista komissio ei ole tehnyt muodollista päätöstä, on katsottava menettäneen merkityksensä (eli niitä ei oikeudelliselta kannalta ole olemassa) 23. heinäkuuta 2002 jälkeen.

- Jäsenvaltion on annettava tuesta uusi ilmoitusta EY:n perustamissopimuksen ja mahdollisen uuden neuvoston asetuksen(59) mukaisesti. Jos uusi neuvoston asetus hyväksytään, se tulee voimaan 24. heinäkuuta 2002. Jäsenvaltioilla on mahdollisuus noudattaa myös yksinkertaisempaa toimintatapaa, jonka mukaan ne ilmoittavat komissiolle, että alkuperäinen ilmoitus voidaan katsoa uudelleen tehdyksi ilmoitukseksi. Jakso, jonka aikana komission on tehtävä asiasta päätös, katsotaan alkavaksi tämän (uuden) ilmoituksen päivämäärästä. Jos tällaisia tapauksia ilmenee, komissio pyrkii kaikin keinoin varmistamaan, että toimenpiteestä tehdään päätös mahdollisimman pian.

- Parhaillaan käsiteltävänä olevassa(60) luonnoksessa neuvoston asetukseksi(61), jota on tarkoitus soveltaa EHTY:n perustamissopimuksen voimassaolon päättymisen jälkeen, säädetään, että kun on kyse vuoden 2002 kustannusten kattamiseen myönnettävästä tuesta, jäsenvaltiot voivat päättää soveltaa päätöksen N:o 3632/93/EHTY säännöksiä ja periaatteita.

47. Tehdessään 23. heinäkuuta 2002 jälkeen päätöksiä valtiontuista, jotka on pantu täytäntöön kyseisenä päivänä tai ennen sitä ilman komissiolta saatua ennakkohyväksyntää komissio soveltaa parhaillaan käsiteltävänä olevan neuvoston asetuksen(62) erityissäännöksiä. Arvioidessaan tukea, joka ei kuulu kyseisen asetuksen soveltamisalaan ja joka on myönnetty ilman komission ennakkohyväksyntää 23. heinäkuuta 2002 tai ennen sitä, komissio soveltaa valtiontuen sääntöjenvastaisuuden arvioinnissa sovellettavien sääntöjen määräytymisestä antamaansa ilmoitusta(63). Kyseisen ilmoituksen mukaan komission on aina arvioitava valtiontuen soveltuvuutta yhteismarkkinoille tuen myöntämisajankohtana voimassa olevissa säännöissä asetettujen aineellisoikeudellisten perusteiden pohjalta.

(1) EHTY:n perustamissopimuksen 97 artiklassa määrätään, että "tämä perustamissopimus on tehty viidenkymmenen vuoden ajaksi sen voimaantulosta".

(2) Jäljempänä 3 jaksossa käsitellään kysymystä siitä, mitä sääntöjä sovelletaan sellaisiin tapauksiin, joiden käsittely alkoi ennen EHTY:n perustamissopimuksen voimassaolon päättymistä ja joiden käsittelyä ei ole saatu kokonaisuudessaan päätökseen 23. heinäkuuta 2002 mennessä.

(3) Tässä tiedonannossa ilmaisulla "kilpailunrajoitukset" viitataan yritysten välisiä sopimuksia, yritysten yhteenliittymien päätöksiä ja yritysten yhdenmukaistettuja menettelytapoja sekä määräävän aseman väärinkäyttöä koskevaan kieltoon (EHTY:n perustamissopimuksen 65 artikla ja 66 artiklan 7 kohta ja EY:n perustamissopimuksen 81 ja 82 artikla).

(4) Tässä tiedonannossa käsitteellä "yrityskeskittymien valvonta" viitataan kaikkien yrityskeskittymien valvontaan riippumatta siitä, toteutetaanko keskittymät aiemmin itsenäisten yritysten sulautumisen kautta vai hankkimalla määräysvalta muissa yrityksissä (ks. EHTY:n perustamissopimuksen 66 artiklan 1 kohta ja neuvoston asetuksen (ETY) N:o 4064/89 3 artikla, sellaisena kuin se on muutettuna asetuksella (EY) N:o 1310/97).

(5) Euroopan komissio, XX kilpailupolitiikkaa koskeva kertomus (1990), 122 kohta.

(6) Komission tiedonanto yrityskeskittymien käsittelyä koskevien menettelyjen yhteensovittamisesta EHTY:n ja EY:n perustamissopimusten mukaisesti (EYVL C 66, 2.3.1998, s. 36).

(7) Ks. asia C-128/92, Banks, yhteisöjen tuomioistuimen tuomio 13.4.1994, Kok. 1994, s. I-1209, 17 ja 18 kohta.

(8) Kansallisten viranomaisten osalta sillä edellytyksellä, että niillä on kyseisen maan kansallisen lainsäädännnön nojalla oikeus soveltaa yhteisön oikeutta.

(9) Parhaillaan neuvoston ja Euroopan parlamentin käsiteltävänä olevaan neuvoston asetukseen N:o 17 ehdotetun muutoksen (KOM(2000) 582 lopullinen, 27.9.2000) mukaan kansalliset viranomaiset ja kansalliset tuomioistuimet saisivat täydet toimivaltuudet soveltaa EY:n perustamissopimuksen 81 ja 82 artiklaa.

(10) Komission ja toimivaltaisten kansallisten viranomaisten välisen yhteistyön yksityiskohdat määritellään komission tiedonannossa komission ja jäsenvaltioiden tuomioistuinten välisestä yhteistyöstä ETY:n perustamissopimuksen 85 ja 86 artiklan soveltamisessa (EYVL C 39, 13.2.1993, s. 6) ja komission tiedonannossa komission ja jäsenvaltioiden kilpailuviranomaisten välisestä yhteistyöstä EY:n perustamissopimuksen 85 ja 86 artiklan soveltamisalaan kuuluvien asioiden käsittelyssä (EYVL C 313, 15.10.1997, s. 3).

(11) Tämä ei estä kansallisen lainsäädännön soveltamista rinnakkain yhteisön lainsäädännön kanssa, jos kauppaan kohdistuvaa vaikutusta koskeva ehto täyttyy.

(12) Komission tiedonanto vähämerkityksisistä sopimuksista, jotka eivät EY:n perustamissopimuksen 81 artiklan 1 kohdassa tarkoitetulla tavalla rajoita tuntuvasti kilpailua (de minimis-sopimukset, EYVL C 368, 22.12.2001, s. 13).

(13) Edellyttäen, että ne eivät sisällä vakavampia rajoituksia.

(14) Sellaisiin yrityksiin, joiden tavoitteena oli sopimus yhteisestä ostamisesta tai myymisestä, erikoistumissopimus tai erikoistumissopimusten kaltainen sopimus, sovellettiin kuitenkin EHTY:n perustamissopimuksen 65 artiklan 2 kohtaa.

(15) Käsitettä kuvaillaan komission tiedonannossa kaiken itsenäiselle taloudelliselle yksikölle kuuluvan toiminnan hoitavien yhteisyritysten käsitteestä yrityskeskittymien valvonnasta annetun neuvoston asetuksen (ETY) N:o 4064/89 mukaan (EYVL C 66, 2.3.1998).

(16) Ainoan poikkeuksen tästä muodostavat toimet, joille on myönnetty poikkeus EHTY:n perustamissopimuksen 66 artiklassa määrätystä ennakkolupavaatimuksesta ja jotka ovat muuttuneet peruuttamattomiksi ennen heinäkuun 24. päivää 2002. Ks. jäljempänä 36 kohta.

(17) Tämä merkitsee aikataulumuutosta (kyseisten sopimusten tutkimiselle komissiossa asetettuja aikarajasääntöjä on paljon vähemmän kuin yrityskeskittymiä koskevilla menettelyillä, lukuun ottamatta "luonteeltaan rakenteellisia" yhteistoiminnallisia yhteisyrityksiä, joiden osalta 21. päivänä joulukuuta 1994 annetussa komission asetuksessa (EY) N:o 3385/94 säädetään nopeutetusta menettelystä) ja sopimuksen yhteismarkkinoille soveltuuvuutta koskevan kriteerin muutosta.

(18) EHTY:n perustamissopimuksen 60 artiklan 2 kohdan, 12 päivänä helmikuuta 1953 tehdyn päätöksen N:o 4-53 (EHTY:n korkean tason viranomaisen virallinen lehti, 12.2.1953, s. 3) ja hiilialan osalta hiilen myyntihintojen yhtenäistämisestä yhteismarkkinoilla 22 päivänä joulukuuta 1972 tehdyn päätöksen 72/443/EHTY (EYVL L 297, 30.12.1972, s. 45) mukaisesti. Tämän velvoitteen noudattamista oli käytännössä vähitellen höllennetty, mutta jotkin hiilialan yritykset jatkoivat kyseisten tietojen lähettämistä komissiolle.

(19) Tämän vaatimuksen poistaminen ei vaikuta komission toimivaltaan hankkia kyseisiltä yrityksiltä kaikki tiedot, jotka se tarvitsee hoitaakseen perustamissopimuksen ja yhteisön lainsäädännön mukaisesti sille kuuluvat tehtävät.

(20) Euroopan komissio, XX kilpailupolitiikkaa koskeva kertomus (1990), 122 kohta.

(21) Komission asetus (EY) N:o 3385/94, annettu 21 päivänä joulukuuta 1994.

(22) Komissio oli jo pyytänyt kyseisiä yrityksiä käyttämään lupahakemuksissaan yksinkertaistettua lomaketta (XXI kilpailupolitiikkaa koskeva kertomus (1991), 138 kohta).

(23) Neuvoston asetus (ETY) N:o 4064/89, sellaisena kuin se on muutettuna asetuksella (EY) N:o 1310/97.

(24) EHTY:n perustamissopimuksen 66 artiklan 2 kohdassa määrätään, että "komissio antaa 1 kohdassa tarkoitetun luvan, jos se toteaa, että suunniteltu toimi ei anna henkilöille tai yrityksille, joita asia koskee, valtaa sen toimivaltaan kuuluvan tuotteen tai kuuluvien tuotteiden osalta:

- määrätä hintoja, valvoa tai rajoittaa tuotantoa tai jakelua taikka estää tehokasta kilpailua merkittävällä osalla kyseisten tuotteiden markkinoita; taikka

- kiertää tämän perustamissopimuksen soveltamisesta johtuvia kilpailusääntöjä erityisesti saamalla keinotekoisesti aikaan etuoikeutettu asema, joka merkitsee merkittävää etua mahdollisuuksissa hankintoihin tai markkinoillepääsyssä".

(25) Sulautuma-asetuksen 2 artiklan 2 kohdassa säädetään, että "keskittymä julistetaan yhteismarkkinoille soveltuvaksi, jollei sillä luoda tai vahvisteta sellaista määräävää asemaa, jonka seurauksena tehokas kilpailu yhteismarkkinoilla tai niiden merkittävällä osalla olennaisesti estyy".

(26) EYVL C 66, 2.3.1998, s. 36.

(27) Komission tiedonanto - Monialaiset puitteet alueellisesta tuesta suurille investointihankkeille (EYVL C 70, 19.3.2002, s. 8).

(28) Komission tiedonanto - Pelastamis- ja rakenneuudistustuki sekä sulkemistuki terästeollisuudelle (EYVL C 70, 19.3.2002, s. 21).

(29) EYVL C 72, 10.3.1994, s. 3.

(30) Komission päätös N:o 2496/96/EHTY, tehty 18 päivänä joulukuuta 1996, yhteisön säännöistä valtion tuesta terästeollisuudelle (EYVL L 338, 28.12.1996, s. 42).

(31) EYVL C 37, 3.2.2001, s. 3.

(32) EYVL C 45, 17.2.1996, s. 5.

(33) Komission tiedonanto - Pelastamis- ja rakenneuudistustuki sekä sulkemistuki terästeollisuudelle (EYVL C 70, 19.3.2002, s. 21).

(34) EYVL L 10, 13.1.2001, s. 33.

(35) EYVL L 10, 13.1.2001, s. 30.

(36) EYVL L 10, 13.1.2001, s. 20.

(37) EYVL C 334, 12.12.1995, s. 4. Uusia sääntöjä laaditaan parhaillaan.

(38) Neuvoston asetus (EY) N:o 659/1999, annettu 22 päivänä maaliskuuta 1999, Euroopan yhteisön perustamissopimuksen 93 artiklan soveltamista koskevista yksityskohtaisista säännöistä (EYVL L 83, 27.3.1999, s. 1).

(39) Komission päätös 2496/96/EHTY, tehty 18 päivänä joulukuuta 1996, yhteisön säännöistä valtion tuesta terästeollisuudelle (EYVL L 338, 28.12.1996, s. 42).

(40) EYVL L 10, 13.1.2001, s. 33.

(41) EYVL L 10, 13.1.2001, s. 20.

(42) Komission päätös N:o 3632/93/EHTY, tehty 28 päivänä joulukuuta 1993, jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä (EYVL L 329, 30.12.1993, s. 12).

(43) EYVL C 304, 30.10.2001, s. 202.

(44) Neuvosto saavutti poliittisen sopimuksen tästä ehdotuksesta 7.6.2002.

(45) Yhdistetyt asiat C-121/91 ja C-122/91, CT Control v. komissio, yhteisöjen tuomioistuimen tuomio 6.7.1993, Kok. 1993, s. I-3873, 22 kohta; yhdistetyt asiat 212-217/80, Amministrazione delle finanze dello Stato v. Salumi, yhteisöjen tuomioistuimen tuomio 12.11.1981, Kok. 1981, s. 2735, 9 kohta.

(46) Komission tiedonanto sakoista vapauttamisesta ja sakkojen lieventämisestä kartelleja koskevissa asioissa (EYVL C 45, 19.2.2002, s. 3) mukaan luettuna.

(47) Sulautuma-asetuksen 6 artiklan 3 kohta ja 8 artiklan 5 kohta.

(48) Sulautuma-asetuksen 10 artiklan 1 kohta, soveltamisasetuksen 3 ja 4 kohta (komission asetus (EY) N:o 447/98, annettu 1 päivänä maaliskuuta 1998, yrityskeskittymien valvonnasta annetussa neuvoston asetuksessa (ETY) N:o 4064/89 säädetyistä ilmoituksista, määräajoista ja kuulemisista, (EYVL L 61, 2.3.1998, s. 1).

(49) Päätös N:o 25/67, tehty 22 päivänä kesäkuuta 1967, Euroopan hiili- ja teräsyhteisön perustamissopimuksen 66 artiklan 3 kohdan täytäntöönpanoa koskevaksi asetukseksi poikkeuksesta ennakkoluvan hakemiseen (EYVL 154, 14.7.1967, s. 11; suomenkielinen erityispainos, Alue 8, Nide 1, s. 39).

(50) Sulautuma-asetuksessa tarkoitettu käynnistysvaihe määritellään hetkeksi, jona liiketoimi muuttuu peruuttamattomaksi. Ks. edellä 17 kohta.

(51) Koskien sellaisia EHTY:n keskittymiä, joille ei ole myönnetty poikkeusta ennakkolupavaatimuksesta ja jotka on toteutettu ilmoittamatta siitä komissiolle tai saamatta siihen komissiolta ennakkolupaa, katso myös EHTY:n perustamissopimuksen 66 artiklan 6 kohta.

(52) Komission tiedonanto kaiken itsenäiselle taloudelliselle yksikölle kuuluvan toiminnan hoitavien yhteisyritysten käsitteestä yrityskeskittymien valvonnasta annetun neuvoston asetuksen (ETY) N:o 4064/89 mukaan (EYVL C 66, 2.3.1998, s. 1).

(53) Komission asetus (EY) N:o 447/98, annettu 1 päivänä maaliskuuta 1998, yrityskeskittymien valvonnasta annetussa neuvoston asetuksessa (ETY) N:o 4064/89 säädetyistä ilmoituksista, määräajoista ja kuulemisista (EYVL L 61, 2.3.1998, s. 1).

(54) Jos hiili- tai teräsalojen keskittymä on toteutettu ilman lupaa ennen EHTY:n perustamissopimuksen voimassaolon päättymistä ja keskittymään osallistuneet yritykset ovat soveltaneet EHTY:n perustamissopimuksen 65 artiklaa rikkovia kilpailun vastaisia menettelytapoja, sovelletaan edellä 3.1.3 jaksossa esitettyjä periaatteita.

(55) Komission päätös N:o 2496/96/EHTY, tehty 18 päivänä joulukuuta 1996, yhteisön säännöistä valtion tuesta terästeollisuudelle (EYVL L 338, 28.12.1996, s. 42).

(56) Tukisuunnitelmia koskevat ilmoitukset on terästukisääntöjen 6 artiklan 1 ja 2 kohdan mukaisesti toimitettava komissiolle 31. joulukuuta 2001 mennessä.

(57) EYVL C 119, 22.5.2002, s. 22.

(58) Komission päätös N:o 3632/93/EHTY, tehty 28 päivänä joulukuuta 1993, jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä (EYVL L 329, 30.12.1993, s. 12).

(59) Ks. edellä 23 kohta.

(60) Ks. alaviite 44.

(61) Ks. edellä 23 kohta.

(62) Ks. edellä 23 kohta.

(63) EYVL C 119, 22.5.2002, s. 22.